ไฟแนนซ์ทูเดย์
&#8220;เมื่อช่วงชิงการนำเป็นของเราได้ โอกาสจะทวีคูณ&#8221;
15 เม.ย. 2556

“เมื่อช่วงชิงการนำเป็นของเราได้ โอกาสจะทวีคูณ”
ถึงตอนนี้ เสี่ยเตี้ยงธานินทร์ อังสุวรังษี ผู้จัดการธนาคารอิสลามแห่งประเทศไทย รู้ซึ้งถึงคำว่าเนื้อไม่ได้กิน หนังไม่ได้รองนั่ง ดันเอากระดูกมาแขวนคอ ว่า เพราะต้องมารับกรรมที่ตัวเองไม่ได้ก่อขึ้นในแทบทุกเรื่อง
6 เดือนที่เข้ารับตำแหน่ง ยังไม่ทันได้บริหารธนาคารให้รุ่งเรืองดั่งหวังและตั้งใจ กลับมาเจอแต่เรื่องวุ่นๆ และปัญหาให้ตามล้างตามเช็ดทุกวัน
ล่าสุด เสี่ยชนะ รัตนภักดี กรรมการผู้จัดการ บริษัท ท้าพิสูจน์ อินเตอร์เนชั่นแนล ผู้ประกอบธุรกิจแปรรูปอาหารจากเนื้อสัตว์และธุรกิจผลิตจำหน่ายก๋วยเตี๋ยวเนื้อตุ๋นชัยชนะและลูกชิ้นปิ้งแบรนด์ “ชัยชนะ ฮาลาล” ที่เป็นลูกค้าธนาคาร ยื่นฟ้อง เสี่ยเตี้ยงธานินทร์ ฐานเป็นเจ้าพนักงานปฏิบัติหรือละเว้นปฏิบัติหน้าที่โดยมิชอบฯ ตามกฎหมายอาญา มาตรา 157 และ พ.ร.บ.ว่าด้วยความผิดของพนักงานในองค์กรหรือหน่วยงานรัฐ
ทำเอาเจ้าตัวงงเป็นไก่ตาแตก เพราะไม่รู้ไปทำให้เจ้าของก๋วยเตี๋ยวเนื้อตุ๋นชัยชนะเคืองแค้นอันใด...
สืบสาวราวเรื่องได้ความว่า เมื่อวันที่ 26 ส.ค. 2554 เสี่ยชนะและธนาคารอิสลามฯ ทำความตกลงร่วมกันและจัดทำบันทึกความเข้าใจ เพื่อร่วมมือสนับสนุนสินเชื่อให้แก่ลูกค้ารายย่อยในการทำธุรกิจแฟรนไชส์กับโจทก์มีกำหนด 5 ปี โดยธนาคารจะพิจารณาและอนุมัติสินเชื่อให้ลูกค้ารายย่อยที่เป็นคู่ค้าของเสี่ยชนะ 5 หมื่นแฟรนไชส์ แฟรนไชส์ละ 4 หมื่นบาท โดยที่ บริษัท ทิพยประกันภัย จะเป็นผู้รับประกันภัยให้ผู้ประกอบแฟรนไชส์วงเงิน 2,500 ล้านบาท
แต่ปรากฏว่าในเดือน พ.ย. 2555 จนถึงปัจจุบัน เสี่ยเตี้ยงธานินทร์ ได้ออกคำสั่งให้ธนาคารงดการให้สินเชื่อและสนับสนุนทางการเงินแก่ลูกหนี้รายย่อยทั้งหมดที่ได้รับอนุมัติสินเชื่อแล้วโดยไม่คำนึงถึงผลกระทบความเสียหาย
เสี่ยชนะลูกหนี้จึงกินดีหมีหัวใจเสือฟ้องเสี่ยเตี้ยงซะ เฮ้อ เหนื่อยใจแทนจริงๆ